पटना, हिन्दुस्तान प्रतिनिधि। महावीर मंदिर परिसर में मंगलवार को गीता जयंती समारोह का शुभारंभ गीता के 11वें अध्याय की स्तुति के साथ हुआ। कार्यक्रम का संचालन भवनाथ झा व अध्यक्षता परमाचार्य उद्धव दास ने की। उन्होंने कहा कि इसी दिन भगवान श्रीकृष्ण ने महाभारत युद्ध में मोहग्रस्त अर्जुन को गीता का उपदेश देकर उन्हें कर्तव्य पथ पर अग्रसर किया था। इस अवसर पर महावीर मंदिर न्यास समिति के सचिव आचार्य किशोर कुणाल ने कहा कि ज्ञान, भक्ति व कर्म का संयोग गीता में ही हुआ है। जो व्यक्ति जिस रूप में गीता को देखता है उसे वहीं मिलता है।